Darfur i Svjetski dan izbjeglica (24/6/04) - 2004-06-23
SAD će nastaviti vršiti pritisak na vladu Sudana da zaustavi nasilje
U govoru povodom Svjetskog dana izbjeglica ovaj mjesec, državni tajnik Colin Powell izjavio je da su Sjedinjene Države predane pomoći milijunima raseljenih ljudi diljem svijeta. Sjedinjene Države ostaju najveći donator pomoći za Ured visokog povjerenika Ujedinjenih naroda za izbjeglice, te godišnje primaju više izbjeglica od bilo koje druge zemlje na svijetu. Prema uredu visokog povjerenika za izbjeglice, diljem svijeta danas ima više od 17 milijuna izbjeglica. U proteklih godinu dana, mnogi su protjerani iz njihovih domova u pokrajini Darfur na zapadu Sudana. U Darfuru se vode borbe između arapskih paravojnih snaga, koji uživaju podršku sudanske vlade, i crnačkih arapskih pobunjenika. Paravojne snage, poznate kao janjaweedi, također napadaju civile. Zbog nasilja, u Darfuru je preko milijun ljudi izbjeglo iz svojih domova, a više od stotinu tisuća izbjeglica potražilo je utočište u susjednom Čadu. Sjedinjene Države već su izdvojile više od 110 milijuna dolara za financijsku pomoć i potporu izbjeglicama u regiji. Doprinose su dale i Francuska, Njemačka, Pakistan, Danska i druge zemlje. Međutim, Andrew Natsios, čelnik američke Agencije za međunarodni razvoj USAID-a, kaže da su stanovnicima Darfura potrebna tri oblika pomoći: kraj nasilja, pogotovo zločina za koje su odgovorne paravojne snage koje imaju podršku vlade, neograničeni pristup humanitarnoj pomoći i način za isporuku te pomoći. "Ukoliko imamo te tri stvari, možemo izbjeći katastrofu. Ukoliko ih nemamo, do jeseni će doći do gubitka života velikih razmjera. U nekim izbjegličkim logorima, ljudi već počinju umirati," izjavio je gospodin Natsios. Ljudi koji bježe iz Darfura mogu se smatrati sretnima, jer su pobjegli živi. Mnogima su sela i usjevi spaljeni, a izvori vode uništeni. Neki od raseljenih osoba u Darfuru i izbjeglica u Čadu također su žrtve silovanja, osakaćivanja i drugih zvjerstava koja su počinile pro-vladine sudanske paravojne snage. Vijeće sigurnosti Ujedinjenih naroda jednoglasno je odobrilo mirovnu misiju, koja bi provela mirovni sporazum nedavno sklopljen između sudanske vlade i pobunjenika na jugu Sudana. Sjedinjene Države, rekao je državni tajnik Powell, nastavit će "vršiti pritisak na vladu Sudana da zaustavi nasilje i omogući humanitarnim djelatnicima neograničeni pristup narodu Darfura, koji teško pati."